### NN 30/2026 (25.3.2026.), Obvezatne upute broj LS IV o imenovanju članova biračkih odbora za provedbu prijevremenih izbora članova Općinskog vijeća Općine Drenovci i Općinskog vijeća Općine Proložac

DRŽAVNO IZBORNO POVJERENSTVO REPUBLIKE HRVATSKE

368

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 18. ožujka 2026. donijelo je

OBVEZATNE UPUTE BROJ LS IV

O IMENOVANJU ČLANOVA BIRAČKIH ODBORA ZA PROVEDBU PRIJEVREMENIH IZBORA ČLANOVA OPĆINSKOG VIJEĆA OPĆINE DRENOVCI I OPĆINSKOG VIJEĆA
 OPĆINE PROLOŽAC

1. Članovi biračkih odbora za provedbu prijevremenih izbora članova Općinskog vijeća Općine Drenovci i Općinskog vijeća Općine Proložac, koji će se održati 26. travnja 2026. (dalje: prijevremeni izbori), imenuju se najkasnije 10 dana prije dana održavanja prijevremenih izbora, dakle najkasnije do 15. travnja 2026. do 24:00 sata.

Općinsko izborno povjerenstvo Općine Drenovci odnosno Općinsko izborno povjerenstvo Općine Proložac (dalje: nadležno općinsko izborno povjerenstvo) imenuje članove biračkih odbora na svom području.

Članovi biračkih odbora ne smiju biti kandidati na izborima koje provode.

Članove biračkih odbora određuju političke stranke zastupljene u pojedinom općinskom vijeću u trenutku raspuštanja tog vijeća, na način da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke.

U slučaju prijevremenih izbora navedeno znači sljedeće:

– članove biračkih odbora na području Općine Drenovci određuju političke stranke zastupljene u Općinskom vijeću Općine Drenovci, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Drenovci (»Narodne novine«, broj 23/26), dakle na dan 6. ožujka 2026., a

– članove biračkih odbora na području Općine Proložac određuju političke stranke zastupljene u Općinskom vijeću Općine Proložac, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Proložac (»Narodne novine«, broj 23/26), dakle na dan 6. ožujka 2026.

Podatke o većinskim i oporbenim političkim strankama zastupljenim u pojedinom općinskom vijeću nadležno tijelo općine dostavlja nadležnom općinskom izbornom povjerenstvu, i to:

– nadležno tijelo Općine Drenovci Općinskom izbornom povjerenstvu Općine Drenovci, te

– nadležno tijelo Općine Proložac Općinskom izbornom povjerenstvu Općine Proložac.

Ako u dostavljenim podacima o stranačkom sastavu općinskog vijeća nije naznačeno koje su političke stranke većinske, a koje oporbene, nadležno općinsko izborno povjerenstvo će zatražiti od političkih stranaka koje participiraju u općinskom vijeću da se same o tome bez odgode očituju. Nadležno općinsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove biračkih odbora.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova biračkih odbora.

Ako se pojedine grupacije političkih stranaka ne mogu dogovoriti o rasporedu svojih predstavnika u biračke odbore, njihov raspored odredit će nadležno općinsko izborno povjerenstvo ždrijebom na način da će predstavnike političkih stranaka tako rasporediti da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika u ­općinskom vijeću.

Ako političke stranke, ovlaštene za predlaganje članova biračkih odbora, ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnom općinskom izbornom povjerenstvu najkasnije 12 dana prije održavanja izbora, dakle do 13. travnja 2026. do 24:00 sata, nadležno općinsko izborno povjerenstvo samostalno će odrediti članove biračkih odbora.

2. Ove Obvezatne upute objavit će se u »Narodnim novinama«, a stupaju na snagu 26. ožujka 2026.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/26-01/3

Urbroj: 507-03/03-26-4

Zagreb, 18. ožujka 2026.

Potpredsjednik
 koji obavlja dužnost
 predsjednika Povjerenstva
 Damir Kontrec, v. r.